Vulcan is 'n fiktiewe planeet wat deur die Star Trek-films en -reekse gepopulariseer is. Volgens die storielyn word die planeet deur 'n buiteaardse ras, bekend as die Vulcans bewoon. Die planeet het sy ontstaan te danke aan vroeëre spekulasie dat Mercurius se perihelium deur 'n verskuilde planeet veroorsaak word. Mercurius is die planeet naaste aan die son en het ’n effens elliptiese baan om die son. Dit is uitmiddelpuntig (kyk prentjie aan die regterkant wat nie op skaal is nie): wanneer Mercurius die naaste aan die son is (die perihelion), dan is dit 46 miljoen km van die son. Wanneer dit die verste van die son is (die aphelion), dan is dit 69.82 miljoen km van die son (die gemiddelde afstand van Mercurius na die son is 57 910 000 km). Mercurius se perihelion (punt naaste aan die son) is nie met elke omwenteling op dieselfde plek nie. In die 1850’s is bepaal dat Mercurius se perihelion elke dekade (10 jaar) aanskuif (’n mens noem dit presessie).